Nariadenie Rady (ES) č. 690/95
z 30. marca 1995,
ktorým sa mení a dopĺňa nariadenie (ES) č. 1091/94 ustanovujúce niektoré podrobné pravidlá vykonávania nariadenia Rady (EHS) č. 3528/86 o ochrane lesov spoločenstva pred znečisťovaním z ovzdušia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3528/86 zo 17. novembra 1986 o ochrane lesov spoločenstva pred znečisťovaním z ovzdušia [1], naposledy zmenené a doplnené nariadením (EHS) č. 2157/92 [2], a najmä na jeho článok 3 ods. 2,
keďže podľa tretej zarážky článku 2 ods. 1 nariadenia (EHS) č. 3528/86 je účelom programu spoločenstva pomôcť členským štátom viesť intenzívny a nepretržitý dohľad nad lesnými ekosystémami na stálych pozorovaných pozemkoch;
keďže podľa článku 2 ods. 2 nariadenia (EHS) č. 3528/86 sa od členských štátov vyžaduje, aby predkladali Komisii údaje zhromaždené prostredníctvom siete stálych pozorovaných pozemkov pre intenzívny a nepretržitý dohľad;
keďže táto sieť bola zavedená členskými štátmi v súlade s prílohou I k nariadeniu Komisie (ES) č. 1091/94 [3]; keďže spoločná metodológia a formát pre predkladanie údajov pre priebežný súpis stavu koruny, súpis stavu pôdy a listov a meranie prírastku boli ustanovené v prílohách III a IV k nariadeniu (ES) č. 1091/94;
keďže merania hodnôt usadenín a monitorovanie meteorologických parametrov sú už zaznamenané a spoločná metodológia a formáty pre predkladanie údajov sa majú doplniť do nariadenia (ES) č. 1091/94;
keďže opatrenia stanovené v tomto nariadení sú v súlade so stanoviskom Stáleho výboru pre lesníctvo,
PRIJALA TOTO NARIADENIE:
Článok 1
Nariadenie (ES) č. 1091/94 sa týmto mení a dopĺňa takto:
1. V prílohe II sa do formuláru 2a dopĺňajú tieto opatrenia:
"Zaviesť a vykonať merania hodnôt usadenín
Zaviesť a vykonať monitorovanie meteorologických parametrov".
2. V prílohe III sa odsek II.5 nahrádza takto:
"II.5. Prenos údajov
Členské štáty predkladajú Komisii za každý pozemok tieto informácie v štandardizovaných formulároch (pozri prílohu VII formulár 3a a 3b)."
3. Príloha VIIa sa mení a dopĺňa v súlade s prílohou k tomuto nariadeniu.
4. Prílohy II a III k tomuto nariadeniu sa dopĺňajú ako prílohy VIII a IX.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. marca 1995